Sædfuck-taggen vil bli bevart

Også i fremtiden vil skuelystne kunne se «Sædfuck David Bowie kniv» hvis de tar turen til Bøler.

Mens resten av Bølerbrua rehabiliteres og males hvit, vil veggen på undersiden i nordenden bli værende slik. Christian Sørgjerd

16. okt. 2015 15:27 Sist oppdatert 12. januar 2016

Selv om Bølerbrua rehabiliteres og males hvit, skal den grå, nedtaggede betongveggen på nordsiden bevares for ettertiden.

Det forteller ingeniør Kristoffer Granberg Dahl, som er Bymiljøetatens byggeleder for det pågående Østensjøbane-prosjektet. Nå som driften på T-banelinjen uansett er stanset slik at banen kan utbedres av Sporveien, har etaten hyret inn Sporveien til å også rehabilitere broene som krysser traseen.

— Jeg kjente til verket fra før, og jeg ga beskjed om å bevare det allerede i sommer. Den beskjeden ble tydeligvis ignorert eller gikk i glemmeboken, sier Dahl.

Først Nordstrands blad, og deretter Aftenposten, omtalte nylig at den kjente taggen var på vei til å forsvinne.

— Jeg ringte og fikk dette stoppet da jeg hørte om det. Så den kommer til å bli som den står nå, sier Dahl.

Bowie kom først

Selv om «sædfuck»-delen av taggen er mest kjent, var det «Bowie» som dukket opp først.

Den kom i 1981 da to lokale ungdommer hadde med seg en boks tectyl på vei til fotballtrening.

Fem år senere kom resten, slik at taggen til sammen lød «Sædfuck David Bowie kniv». Opphavsmennene har i voksen alder stått frem og forklart at de valgte seg det styggeste ordet de kjente til.

Taggen har flere ganger blitt malt opp, og den byttet på et tidspunkt farge fra svart til rødt.

Tenåringsvulgariteten under Bølerbrua ble med årene kjent i hele Oslo. I 2008 slo artistene og Bøler-guttene Kristoffer Schau og Egil Hegerberg et slag for den. Dermed ble den landskjent.

Vil bli stående som den er

På flere steder på veggen er betong pigget vekk. Dahl forteller at planen nå er å fylle igjen disse.

— Men utover det vil det ikke bli gjort noe mer, sier han.

Dermed blir opp til lokale ildsjeler eller andre å eventuelt male opp igjen de delene av taggen som mangler, påpeker Dahl.

Det vil i så fall ikke være første gang det skjer.